Na podlagi določila sedmega odstavka 34.a člena Zakona o lokalni samoupravi /ZLS/ (Uradni list RS, št. 94/2007-uradno prečiščeno besedilo, 76/2008, 79/2009, 51/2010, 40/2012-ZUJF, 14/2015-ZUUJFO) in 14. člena Statuta Občine Zavrč (Uradni list RS, št. 22/2011) je Občinski svet Občine Zavrč na svoji ... redni seji dne ... sprejel

***Obrazložitev:***

*Besedilo je oblikovano na podlagi določil 34.a člena Zakona o lokalni samoupravi /ZLS/, ki določa, da so člani občinskega sveta, župan in podžupan občine občinski funkcionarji. Občinski funkcionarji opravljajo svojo funkcijo nepoklicno. Župan se lahko odloči, da bo funkcijo opravljal poklicno. V soglasju y županom pa se lahko tudi podžupan odloči, da bo funkcijo opravljal poklicno. Za opravljanje občinskih funkcij imajo občinski funkcionarji pravico do plače, če funkcijo opravljajo poklicno, ali do plačila za opravljanje funkcije, če funkcijo opravljajo nepoklicno. Plača za poklicne občinske funkcionarje je določena v skladu z zakonom, ki ureja plače v javnem sektorju. Če župan opravlja funkcijo nepoklicno, mu pripada plačilo v višini 50% plače, ki bi jo dobil, če bi funkcijo opravljal poklicno. Pri tem se ne upošteva dodatek za delovno dobo. Če podžupan opravlja funkcijo nepoklicno, mu pripada plačilo največ v višini 50% plače, ki bi jo dobil, če bi funkcijo opravljal poklicno. Višino plačila določi župan ob upoštevanju podžupanovih pooblastil. Pri tem se ne upošteva dodatek za delovno dobo. Članu občinskega sveta, razen podžupanu, pripada sejnina za udeležbo na seji občinskega sveta ali seji delovnega telesa občinskega sveta. Letni znesek sejnin, vključno s sejninami za seje delovnih teles občinskega sveta, ki se izplača posameznemu članu občinskega sveta ne sme presegati 7,5% plače župana. Pri tem se ne upošteva dodatek za delovno dobo. Občinski svet s svojim aktom določi merila za izplačilo sejnin za člane občinskih svetov, člane delovnih teles občinskega sveta in člane drugih občinskih organov. Občinski svet lahko s svojim aktom določi tudi merila za izplačilo sejnin članom svetov ožjih delov občine.*

**Pravilnik**

**o merilih za izplačilo sejnin za člane občinskega sveta, člane delovnih teles občinskega sveta in člane drugih občinskih organov Občine Zavrč**

**1. Splošne določbe**

**1. člen**

**(uporaba izrazov)**

V pravilniku uporabljeni izrazi v slovnični obliki za moški spol se uporabljajo kot nevtralni za ženski in moški spol.

***Obrazložitev:***

*Besedilo je oblikovano na podlagi določil Zakona o enakih možnostih žensk in moških /ZEMŽ/ in Zakona o uresničevanju načela enakega obravnavanja /ZUNEO/, ki zahtevajo dosledno uporabo izrazov, ki se nanašajo na osebe v ženski in moški jezikovni obliki.*

**2. člen**

**(vsebina pravilnika)**

Ta pravilnik določa merila za izplačilo sejnin za člane občinskega sveta, člane delovnih teles občinskega sveta in člane drugih občinskih organov Občine Zavrč (v nadaljevanju: občina).

***Obrazložitev:***

*Besedilo je oblikovano na podlagi določila sedmega odstavka 34.a člena Zakona o lokalni samoupravi /ZLS/, ki določa, da občinski svet s svojim aktom določi merila za izplačilo sejnin za člane občinskih svetov, člane delovnih teles občinskega sveta in člane drugih občinskih organov. Občinski svet lahko s svojim aktom določi tudi merila za izplačilo sejnin članov svetov ožjih delov občine. Na tem mestu moramo opomniti na določilo prvega odstavka 65. člena Zakona o lokalni samoupravi /ZLS/, ki določa, da občina ureja zadeve iz svoje pristojnosti z odloki, odredbami, pravilniki in navodili.*

**2. Merila za izplačilo sejnin**

**3. člen**

**(sejnina)**

(1) Članu občinskega sveta, razen podžupanu pripada sejnina za udeležbo na seji občinskega sveta ali seji delovnega telesa občinskega sveta. Sejnina za udeležbo na redni oziroma seji delovnega telesa občinskega sveta pripada tudi članu delovnega telesa občinskega sveta, ki je imenovan izmed drugih občanov.

(2) Članu nadzornega odbora pripada sejnina za udeležbo na seji nadzornega odbora.

(3) Članu občinskega sveta, članu delovnega telesa in članu nadzornega odbora pripada sejnina za udeležbo na redni in izredni seji.

***Obrazložitev:***

*Besedilo prvega odstavka je oblikovano na podlagi določila šestega odstavka 34.a člena Zakona o lokalni samoupravi /ZLS/, ki določa, da članu občinskega sveta, razen podžupanu, pripada sejnina za udeležbo na seji občinskega sveta ali seji delovnega telesa občinskega sveta. Na tem mestu je potrebno opomniti na določilo drugega odstavka 30. člena Zakona o lokalni samoupravi /ZLS/, ki določa, da lahko občinski svet ustanovi komisije in odbore kot svoja delovna telesa. Člane komisij in odborov imenuje izmed članov občinskega sveta, lahko pa tudi izmed drugih občanov, vendar največ polovico članov.*

*Besedilo drugega odstavka je oblikovano na podlagi določila drugega odstavka 32.a člena Zakona o lokalni samoupravi /ZLS/, ki določa, da člani nadzornega odbora opravljajo svoje naloge nepoklicno. Ob tem moramo opomniti na določilo sedmega odstavka 34.a člena Zakona o lokalni samoupravi /ZLS/, ki določa, da občinski svet s svojim aktom določi merila za izplačilo sejnin za člane občinskih svetov, člane delovnih teles občinskega sveta in člane drugih občinskih organov.*

*Z besedilom tretjega odstavka je določeno, da članu občinskega sveta, članu delovnega telesa občinskega sveta in članu nadzornega odbora pripada sejnina zgolj za udeležbo na redni oziroma izredni seji, ne pa tudi za udeležbo na dopisni seji.*

**4. člen**

**(letni znesek sejnin)**

Letni znesek sejnin za člane občinskega sveta, vključno s sejninami za seje delovnih teles občinskega sveta, ki se izplača posameznemu članu občinskega sveta, sejnin, ki se izplača posameznemu članu delovnega telesa občinskega sveta ter sejnin, ki se izplača posameznemu članu nadzornega odbora ne sme presegati 7,5% plače župana.

***Obrazložitev:***

*Besedilo je oblikovano na podlagi določila šestega odstavka 34.a člena Zakona o lokalni samoupravi /ZLS/, ki določa, da letni znesek sejnin, vključno s sejninami delovnih teles občinskega sveta, ki se izplača posameznemu članu občinskega sveta, ne sme presegati 7,5% plače župana. Pri tem se ne upošteva dodatek za delovno dobo.*

**5. člen**

**(višina sejnine)**

(1) Članu občinskega sveta pripada sejnina za:

* udeležbo na seji občinskega sveta v višini 7 % plače župana;
* udeležbo na seji delovnega telesa občinskega sveta, katerega član je, v višini 1,5% plače župana, katerega predsednik je, v višini 2,5%

(2) Članu delovnega telesa občinskega sveta, ki je imenovan izmed drugih občanov, pripada sejnina za udeležbo na seji delovnega telesa občinskega sveta, katerega član je, v višini 1.5 % plače župana.

(3) Članu nadzornega odbora pripada sejnina za udeležbo na seji nadzornega odbora v višini 5 % plače župana. Predsedniku nadzornega odbora pripada sejnina za udeležbo na seji nadzornega odbora v višini 7 %.

(4) Višina sejnine se določi s sklepom, ki ga izda župan po izvedeni seji in ugotovljeni prisotnosti člana občinskega sveta, člana delovnega telesa občinskega sveta ali člana nadzornega odbora (v nadaljevanju: upravičenci) na seji.

***Obrazložitev:***

*Besedilo je oblikovano na podlagi določila sedmega odstavka 34.a člena Zakona o lokalni samoupravi /ZLS/, ki določa, da občinski svet s svojim aktom določi merila za izplačilo sejnin za člane občinskih svetov, člane delovnih teles občinskega sveta in člane drugih občinskih organov.*

**6. člen**

**(izplačilo sejnine)**

Upravičencu se izplača sejnina na podlagi sklepa iz četrtega odstavka 5. člena tega pravilnika v roku tridesetih (30) dni po njegovi izdaji.

***Obrazložitev:***

*Besedilo je oblikovano na podlagi določila sedmega odstavka 34.a člena Zakona o lokalni samoupravi /ZLS/, ki določa, da občinski svet s svojim aktom določi merila za izplačilo sejnin za člane občinskih svetov, člane delovnih teles občinskega sveta in člane drugih občinskih organov.*

**3. Prehodna in končna določba**

**7. člen**

**(prenehanje veljavnosti)**

Z dnem uveljavitve tega pravilnika preneha veljati Pravilnik o plačah občinskih funkcionarjev in nagradah članov delovnih teles občinskega sveta ter članov drugih občinskih organov ter o povračilih stroškov (Uradni list RS, št. 19/2000, 68/2007, Uradno glasilo slovenskih občin, št. 1/2012, 3/2014).

***Obrazložitev:***

*Z besedilom je določena t.i. abrogacijska (lat. abrogatio = popolna razveljavitev, tudi odprava) klavzula s katero mlajši pravni akt popolnoma razveljavlja starejši pravni akt.*

**8. člen**

**(objava in začetek veljavnosti)**

Ta pravilnik začne veljati petnajsti (15) dan po objavi v Uradnem glasilu slovenskih občin.

***Obrazložitev:***

*Besedilo je oblikovano na podlagi določila 66. člena Zakona o lokalni samoupravi /ZLS/, ki določa, da morajo biti statut in predpisi občine objavljeni, veljati pa začnejo petnajsti dan po objavi, če ni v njih drugače določeno. Statut in drugi predpisi občine se objavijo v uradnih glasilih.*

Številka:

Datum:

Občina Zavrč

Miran Vuk, župan